Man wat sy vrou vermoor, swaar gestrafArgieffoto (Foto: VBlock/Pixabay) ŉ Man van die Oos-Kaap is swaar deur die hof gestraf nadat hy sy vrou doodgeskiet het. Nkululeko Michael Sithonga (49) is Vrydag 20 jaar tronkstraf opgelê vir die moord op sy vrou, Viwe Bhele. Bhele (40) se liggaam is op 6 Maart verlede jaar deur die polisie in haar huis in die Oos-Kaap ontdek. Sy het ŉ skietwond opgedoen en ŉ kombers was oor haar liggaam gegooi. Sithonga het aanvanklik van die toneel gevlug, maar hom die volgende dag aan die polisie in Bholothwa oorgegee. Volgens kapt. Laraine Jonker, polisiewoordvoerder van die Oos-Kaap, is hy borgtog geweier en hy het in aanhouding gebly tot die vonnisoplegging in die Lady Frere-landdroshof. Die provinsiale polisiekommissaris het die vonnisoplegging verwelkom en weer beklemtoon dat geweld teenoor vroue en kinders nie geduld sal word nie.